Okresná prokuratúra Považská Bystrica 
Ľ. Štúra 1, 017 01 Považská Bystrica 1

Sp. zn. : Pv 972/12/3306	Považská Bystrica, 27.3.2013
EEČ : 2-26-40-2013

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 2 Trestného zákona číslo 300/2005 Zbierky zákonov v znení zákona číslo 650/2005 Zbierky zákonov

Rozhodol: 	prokurátorka Okresnej prokuratúry Považská Bystrica
Podľa § 215 odsek 1 písmeno h Trestného poriadku s poukazom na § 86 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
hoci bol ako otec mal. XXXXX, nar. 10.11.2008, povinný podľa Zákona o rodine prispievať na jeho výživu po 100,- € mesačne, na základe rozsudku Okresného súdu XXXXX sp. zn. XXXXX zo dňa 05.10.2011, právoplatného dňom 20.10.2011, vždy do 15. dňa v mesiaci, do rúk matky dieťaťa XXXXX, bytom XXXXX, mestská časť XXXXX túto povinnosť pravidelne neplnil, a to ani v mieste bydliska dieťaťa, ani na inom mieste a mal sa jej úmyselne vyhýbať tak, že potom, ako dňom 10.05.2012 zrušil živnostenské oprávnenie, sa síce zaevidoval v ten deň na príslušnom úrade práce, o vyplácanie dávok sociálneho charakteru, nepožiadal ani o prípadné zníženie výživného, zamestnal sa až dňa 03.08.2012, čím mu mal vzniknúť dlh na výživnom za obdobie od júna roku 2012 najmenej do konca marca roku 2013 vo výške 250,- €, /lebo časť výživného priebežne platil/, 

lebo zanikla trestnosť činu

Odôvodnenie:
Uznesením povereného príslušníka PZ, Obvodného oddelenia PZ XXXXX sp. zn. XXXXX zo dňa 30.08.2012 bolo začaté trestné stíhania a zároveň vznesené obvinenie XXXXX, pre prečin zanedbania povinnej výživy podľa § 207 ods. 2 ods. Tr. zák., ktorého sa mal dopustiť, podľa tohto rozhodnutia, na tom skutkovom základe, že hoci bol ako otec maloletého XXXXX, nar. 10.11.2008, povinný podľa Zákona o rodine prispievať na jeho výživu po 100,- € mesačne, na základe rozsudku  Okresného súdu XXXXX sp. zn. XXXXX zo dňa 05.10.2011, právoplatného dňom 20.10.2011, vždy do 15.-teho dňa v mesiaci, do rúk matky dieťaťa XXXXX, bytom XXXXX, mestská časť XXXXX, túto povinnosť pravidelne neplnil, a to ani v mieste bydliska dieťaťa, ani na inom mieste a mal sa jej úmyselne vyhýbať tak, že aj keď bol živnostníkom od roku 2009 a neskôr, keď svoje oprávnenie podnikať zrušil, výživné neplatil, čím mu za  obdobie od novembra roku 2011 do konca augusta roku 2012, kedy bolo vznesené obvinenie, mal vzniknúť dlh na výživnom vo výške 650,- €, lebo časť dlhu uhradil.

Po skončení prípravného konania mi poverený príslušník PZ predložil vyšetrovací materiál sp. zn. XXXXX ktorý sa na vec vzťahuje, dňa 25.03.2013 s návrhom na zastavenie trestného stíhania pre horeuvedený trestný čin voči obv. XXXXX z dôvodu účinnej ľútosti. 

Preskúmala som vyšetrovací materiál  a zistila som, že návrh povereného príslušníka PZ je dôvodný. 

Z vyšetrovacieho spisu je zrejmé, že obv. XXXXX skutočne neplatil výživné od novembra roku 2011, tak ako to bolo pôvodne uvedené v uznesení o vznesení obvinenia. 

Výsluchom obv. XXXXX bolo zistené, že počas kritického obdobia bol práceneschopný od 31.07.2011 do 31.03.2012, čo potvrdila aj správa lekára XXXXX, z Neštátnej ambulancia všeobecného lekára pre dospelých, XXXXX, do obvodu, ktorého obvinený patrí. 

Z horeuvedeného vyjadrenia je zrejmé, že obv. XXXXX bol skutočne práceneschopný od 31.07.2011 do 31.03.2012, pravidelne mesačne dochádzal na ambulanciu na kontroly a za účelom predpísania príslušných liekov, pričom sa dňa 21.09.2011 podrobil operácii na neurochirurgii v XXXXX

Zo správy Sociálnej poisťovne pobočka XXXXX vyplýva, že obv. XXXXX poberal nemocenské dávky za obdobie od júla roku 2011 do konca marca roku 2012, a to v rôznych mesačných čiastkach, od 169,- € do 181,- €. 

Podľa výpovede obvineného, finančné prostriedky z nemocenských dávok minul na lieky, výdavky spojené s jeho ochorením, nakoľko utrpel aj úraz oka a na pravidelné  platenie výživného mu nezostali peniaze. Snažil sa však aspoň čiastočne výživné platiť, pričom zaplatil za toto obdobie v decembri  roku 2011 sumu 100,- €, v marci roku 2012 sumu 50,- €, v apríli roku 2012 sumu 100,- € a v máji roku 2012 sumu 100,- €. V tomto období býval v spoločnej domácnosti s rodičmi, ktorým prispieval na výdavky domácnosti po 40,- € mesačne. Otec obvineného, XXXXX túto skutočnosť potvrdil.  

 Vzhľadom na uvedené skutočnosti bolo potom potrebné upraviť kritické obdobie, za ktoré bolo možné vyvodiť trestnú zodpovednosť voči XXXXX pre prečin podľa § 207 ods. 2 Tr. zák., oproti obdobiu uvedenému v uznesení o vznesení obvinenia. V mesiacoch  november roku 2011 až marec roku 2012 nemohol totiž obvinený, z objektívnych dôvodov, ktoré nemohol ovplyvniť, zabezpečiť finančné prostriedky na platenie výživného. V mesiacoch apríl a máj roku 2012, výživné vo výške určenej súdom zaplatil. Nové kritické obdobie bolo preto ustálené na dobu od mesiaca jún 2012 do konca mesiaca marec roku 2013.

Obv. XXXXX ďalej uviedol, že podnikal na základe živnostenského  oprávnenie od 16.10.2009 do dňa 10.05.2012, lebo sa mu nedarilo a hneď toho istého dňa sa zaevidoval na príslušnom úrade práce. Zamestnal sa až dňa 03.08.2012 u súkromníka XXXXX, XXXXX a od tejto doby sa snažil výživné platiť. Dlh na výživnom vo výške 250,- € postupne uhradil poškodenej XXXXX. V mesiaci február roku 2013 uhradil sumu 200,- € a v mesiaci marec roku 2013 zaplatil 50,- €. Tým vyplatil celý dlh na výživnom, pretože za kritické obdobie od mesiaca jún roku 2012 do konca mesiaca marec roku 2013 mal zaplatiť 1000,- € a takú sumu aj skutočne uhradil. V zápisnici  o výsluchu zo zo dňa 15.03.2013 prisľúbil, že sa bude snažiť v budúcnosti plnil vyživovaciu povinnosť tak, ako mu to určil súd.

Svedkyňa a matka dieťaťa, pošk. XXXXX, bola vypočutá viackrát, naposledy dňa 19.03.2013. V tejto zápisnici potvrdila, že za obdobie od júna roku 2012 až do konca mesiaca marec roku 2013 obdržala od otca dieťaťa sumu celkom 1.000,- €, čo je celý dlh na výživnom za toto nové kritické obdobie, a to formou poštových poukážok alebo priamo do jej rúk. Neplatenie výživného nemalo na maloletého syna trvalo nepriaznivé následky.

Medzi ďalšie dôkazy listinného charakteru patria rozsudky o výživnom, ktoré bolo viackrát upravené, rodný list dieťaťa, správy z úradu práce, sociálnej poisťovne, daňového úradu a obvodného úradu, všetko inštitúcie z okresu XXXXX, ktoré sa týkajú obvineného XXXXX odpis z registra trestov, správa od jeho terajšieho zamestnávateľa, fotokópie poštových poukážok a potvrdenia o prevzatí určitej sumy z titulu zaplatenia výživného, napísané a podpísané poškodenou.

Podľa § 86 písm. a/ Tr. zák. trestnosť trestného činu zaniká aj vtedy, ak ide o trestný čin zanedbania povinnej výživy podľa § 207 Tr. zák., ak trestný čin nemal trvalo nepriaznivé  následky a  páchateľ svoju povinnosť dodatočne splnil skôr, než sa súd odobral na záverečnú poradu. 

Podľa § 215 ods.1 písm. h/ Tr. por.  prokurátor zastaví trestné stíhanie, ak zanikla trestnosť činu. 

Pretože obv. XXXXX uhradil dlh na výživnom ešte v priebehu prípravného konania, jeho prečin nemal trvalo nepriaznivé následky na oprávnenú osobu, čím využil ustanovenie o účinnej ľútosti, bolo možné rozhodnúť tak, ako je uvedené   vo výroku tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Gabriela Vašutová
prokurátorka